b'\n_START_ARTICLE_\nKansallisarkiston Joensuun toimipaikka\n_START_PARAGRAPH_\nKansallisarkiston Joensuun toimipaikka on yksi Suomen Kansallisarkiston toimipaikoista. Se oli aiemmin Joensuun maakunta-arkisto, yksi Suomen seitsem\xc3\xa4st\xc3\xa4 maakunta-arkistosta, jotka yhdess\xc3\xa4 Kansallisarkiston kanssa muodostivat Arkistolaitoksen. Vuoden 2017 alussa maakunta-arkistot sulautuivat osaksi Kansallisarkistoa. Niist\xc3\xa4 tuli Kansallisarkiston toimipaikkoja ja vanhan arkistolaitoksen rakenteet purettiin.\n_START_SECTION_\nAineistot ja tietopalvelu\n_START_PARAGRAPH_\nPiirijaon mukaisesti Joensuun maakunta-arkisto vastaanotti valtion virastojen asiakirjasiirrot Pohjois-Karjalan ja Pohjois-Savon liittojen alueilta. Virastot luovuttivat maakunta-arkistoon 40 vuotta vanhemmat pysyv\xc3\xa4sti s\xc3\xa4ilytett\xc3\xa4v\xc3\xa4t asiakirjat. My\xc3\xb6s yksityiset henkil\xc3\xb6t, j\xc3\xa4rjest\xc3\xb6t ja seurat siirsiv\xc3\xa4t runsaasti asiakirjoja maakunta-arkistoon.  _NEWLINE_Vuoden 2012 lopussa maakunta-arkistossa oli asiakirjoja yli kymmenen hyllykilometri\xc3\xa4, n\xc3\xa4ist\xc3\xa4 noin kymmenen prosenttia oli yksityisi\xc3\xa4 arkistoja. Mikrofilmien m\xc3\xa4\xc3\xa4r\xc3\xa4 oli yli 140\xc2\xa0000 kappaletta. _NEWLINE_Entisess\xc3\xa4 maakunta-arkistossa s\xc3\xa4ilytet\xc3\xa4\xc3\xa4n seurakuntien vanhoja arkistoja. Toimipaikan vanhimmat asiakirjat ovat 1600-luvulta. _NEWLINE_Suurimmat asiakasryhm\xc3\xa4t muodostuvat historiantutkijoista ja opiskelijoista sek\xc3\xa4 suku- ja kotiseutututkimuksen harrastajista. Asiakask\xc3\xa4yntej\xc3\xa4 on vuodessa noin 4\xc2\xa0000._NEWLINE_Entisen maakunta-arkiston asiakkailla on k\xc3\xa4ytett\xc3\xa4viss\xc3\xa4\xc3\xa4n 20-paikkainen tutkijasali ja kahdeksanpaikkainen mikrofilmien lukusali sek\xc3\xa4 asiakasp\xc3\xa4\xc3\xa4tteit\xc3\xa4, joissa on internet-yhteys. Asiakkaiden k\xc3\xa4yt\xc3\xb6ss\xc3\xa4 on k\xc3\xa4sikirjasto, mink\xc3\xa4 lis\xc3\xa4ksi on my\xc3\xb6s mahdollista tilata teoksia makasiineihin sijoitetuista kirjakokoelmista. Entisen maakunta-arkiston vieress\xc3\xa4 sijaitsee yliopiston kirjasto.'